b'\n_START_ARTICLE_\nPravda med bratoma\n_START_PARAGRAPH_\nPravda med bratoma je povest Josipa Jur\xc4\x8di\xc4\x8da. Besedilo ima podnaslov Povest iz zdanjega kmetskega \xc5\xbeivljenja. Delo je prvi\xc4\x8d iz\xc5\xa1lo v \xc4\x8dasopisu Zvon v letu 1879.\n_START_SECTION_\nVsebina\n_START_PARAGRAPH_\nNa dolenjskem blizu Sti\xc4\x8dne je stala doma\xc4\x8dija Beranovih. Tu je gospodaril Ga\xc5\xa1per Beran, sposoben mo\xc5\xbeak, poro\xc4\x8den s pridno gospodinjo. Pri hi\xc5\xa1i je \xc5\xbeivel tudi Ga\xc5\xa1perjev mlaj\xc5\xa1i brat Tone Beran. Ta naj bi bil do \xc5\xa1tiriindvajsetega leta doma, nato bo dobil doto, posestvo v bli\xc5\xbenji vasi, tudi \xc5\xbeenil se bo. V hi\xc5\xa1i so se dobro razumeli, Toneta so imeli vsi radi, tudi sam je pridno delal._NEWLINE_Nekega dne je Tone iz mlina domov vozil vre\xc4\x8de razli\xc4\x8dne moke. Vre\xc4\x8de mu lezejo z voza, popravlja jih. Na poti sre\xc4\x8da mlado deklico Ur\xc5\xa1ko, v katero je zaljubljen. Komaj jo prepri\xc4\x8da, da se gre peljat z njim. Ko prispe domov, pa njegova svakinja ugotovi, da je spotoma izgubil vre\xc4\x8do moke. Tone jo gre iskat, medtem doma izvedo, da je vre\xc4\x8do izgubil medtem, ko se je z Ur\xc5\xa1o vozil._NEWLINE_Pri kosilu za\xc4\x8dne Ga\xc5\xa1per karati svojega brata zaradi izgubljene vre\xc4\x8de, kmalu se spore\xc4\x8deta. Prepir vodi v pretep, v katerem Ga\xc5\xa1per napol po nesre\xc4\x8di brata vr\xc5\xbee ob tla. Tone se krvav pobere, a prijazne besede svakinje ga ne potola\xc5\xbeijo. Jezen se odpravi v kr\xc4\x8dmo. Tam se je poto\xc5\xbeil kr\xc4\x8dmarju. Temu se je Ga\xc5\xa1per v preteklosti zameril, zato je Toneta zlobno spodbujal, naj gre brata to\xc5\xbeit. Res gre mladeni\xc4\x8d k zdravniku po spri\xc4\x8devalo, da je telesno po\xc5\xa1kodovan. Nato se je napotil k sodniku v Sti\xc4\x8dno. Tam fantovo nepoznavanje sodni\xc5\xa1kih razmer izkoristi biri\xc4\x8d, ki ga ne pelje k sodniku, temve\xc4\x8d ga prepri\xc4\x8da, da mu pla\xc4\x8da poli\xc4\x8d vina. Naslednji dan kr\xc4\x8dmar Tonetu pojasni, kako mora napraviti pismeno prijavo, ostale zadeve za to\xc5\xbebo je pripravil va\xc5\xa1ki pisa\xc4\x8d._NEWLINE_Kmalu napo\xc4\x8di dan, ko sta se morala brata sre\xc4\x8dati pri sodniku. To je bil tedaj po\xc5\xa1ten in pravi\xc4\x8den Josip Kersnik. Tone je moral razlo\xc5\xbeiti vzrok to\xc5\xbebe in besede mu gredo le ste\xc5\xbeka iz ust. Ga\xc5\xa1per pa se opravi\xc4\x8duje, pove, da se trudi za brata dobro skrbeti in da ga ni \xc5\xbeelel tako udariti. Kazen naj mu dajo, a samo zapora ne. Tedaj se Tone tako prestra\xc5\xa1i, da zahteva, da gre sam v zapor, samo Toneta naj ne dajo tja. Sodnik Ga\xc5\xa1perju sicer nalo\xc5\xbei nekaj denarne kazni, Toneta pa okara, da ni lepo brata to\xc5\xbeiti in naj si te dogodke le zapomni. Brata sta se kmalu pobotala, Tone se je poro\xc4\x8dil z Ur\xc5\xa1ko, a svoje prve in zadnje pravde ni nikdar pozabil.'